Beskæftigelse for lønmodtagere (md) februar 2018

Korrigeret for normale sæsonudsving var der i februar 1.905.100 personer med lønmodtagerjob i virksomheder og organisationer, hvilket er det højeste antal lønmodtagere i sektorgruppen nogensinde. Det næsthøjeste antal var i marts 2008, hvor der var 1.600 færre end i februar i år. Sektoren virksomheder og organisationer omfatter den private sektor og offentlige virksomheder. Antallet af lønmodtagere i virksomheder og organisationer steg med 2.600 lønmodtagere fra januar til februar, og siden foråret 2013, hvor antallet af personer med lønmodtagerjob begyndte at stige, er antallet af lønmodtagere steget med 191.800. Tallene i denne offentliggørelse er foreløbige og korrigeret for normale sæsonudsving.

1.200 flere lønmodtagere i offentlig forvaltning og service

Antallet af lønmodtagere i offentlig forvaltning og service steg med 1.200 lønmodtagere fra januar til februar. I den periode siden foråret 2013, hvor antallet af personer med lønmodtagerjob begyndte at stige i virksomheder og organisationer, har antallet af lønmodtagere i offentlig forvaltning og service ligget på et forholdsvist stabilt niveau omkring 825.000 personer. I februar var der i alt 826.900 personer med lønmodtagerjob i offentlig forvaltning og service.

Fortsat flere lønmodtagere

Med stigninger i antallet af personer med lønmodtagerjob i begge sektorer, steg det samlede antal personer med lønmodtagerjob med 3.800 fra januar til februar, så der i februar i alt var 2.732.400 personer med lønmodtagerjob. Antallet af lønmodtagere har dermed aldrig været højere, og siden foråret 2013 er der kommet 190.800 flere personer med lønmodtagerjob. Arbejdsstyrken og antal personer i den erhvervsaktive alder er også steget siden foråret 2013 og er på et højere niveau end i starten af 2008.

Personer med lønmodtagerjob fordelt efter sektor, sæsonkorrigeret December 2017 Januar 2018 Februar 2018 antal udvikling i pct. ift. md. før I alt 2720989 2728640 2732423 0,1 Virksomheder og organisationer1 1895546 1902489 1905088 0,1 Offentlig forvaltning og service 825058 825686 826862 0,1 Uoplyst sektor 385 465 473 ..

1